Diari Oficial de la Generalitat Valenciana


Sumari del DOGV 4657, del 24-12-2003 (2003/13617)

RESOLUCIÓ de 7 d'octubre de 2003, del conseller de Territori i Habitatge, per la qual s'aprova definitivament el programa d'actuació integrada del pla especial de reforma interior APD-23 al carrer d'Echegaray del Pla General Municipal d'Ordenació Urbana d'Alacant i s'adjudica la condició d'agent urbanitzador per al desenvolupament del programa d'actuació integrada de referència a l'Institut Valencià d'Habitatge, SA, com a empresa pública de la Generalitat Valenciana.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4657

Data del DOGV
:   24-12-2003

Secció del DOGV
:   V. ALTRES ANUNCIS - A) ORDENAMENT DEL TERRITORI I URBANISME

Número del document
:   2003/13261


Data del document
:   07-10-2003

Organisme emissor
:   Conselleria de Territori i Habitatge

Tipus de document
:   Resolució

Descriptors 

:   * Alacant
    * pla d'urbanisme

RESOLUCIÓ de 7 d'octubre de 2003, del conseller de Territori i Habitatge, per la qual s'aprova definitivament el programa d'actuació integrada del pla especial de reforma interior APD-23 al carrer d'Echegaray del Pla General Municipal d'Ordenació Urbana d'Alacant i s'adjudica la condició d'agent urbanitzador per al desenvolupament del programa d'actuació integrada de referència a l'Institut Valencià d'Habitatge, SA, com a empresa pública de la Generalitat Valenciana. [2003/F13399]
  
Vist l'expedient relatiu al programa d'actuació integrada única del pla especial de reforma interior APD-23 al carrer d'Echegaray del Pla General Municipal d'Ordenació Urbana del municipi d'Alacant promogut per l'Institut Valencià d'Habitatge, SA, i de conformitat amb els següents,
  
Antecedents de fet
  
Primer
  
L'Institut Valencià d'Habitatge, SA (en endavant IVVSA), com a empresa pública dependent de la Generalitat Valenciana, promou per gestió directa un programa d'actuació integrada que incorpora el projecte d'urbanització de la unitat d'execució única del pla especial de reforma interior APD-23 al carrer d'Echegaray del Pla General Municipal d'Ordenació Urbana d'Alacant, i el remet al Servei Territorial d'Urbanisme d'Alacant per a la seua tramitació.
  
Segon
  
En data 3 de novembre del 1989, l'Ajuntament d'Alacant va aprovar definitivament el pla especial de reforma interior del sector de referència.
  
D'aquesta forma, es disposa de l'ordenació detallada, d'acord amb l'article 29.1 de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística.
  
Tercer
  
El sector APD-23, carrer d'Echegaray està localitzat a la vora sud-oest del sector PE/APA 8 Garbinet al nord-est del nucli urbà d'Alacant, té forma rectangular i limita amb el bulevard del Pla, que constitueix el seu límit sud. La resta de límits, els constitueixen els carrers de nou traçat efectuats a la urbanització dels polígons del PE/APA 8 Garbinet del Pla General Municipal d'Ordenació Urbana d'Alacant: polígon XV a l'oest, XVI al nord i XVII a l'est.
  
Quart
  
La gestió del programa serà realitzada de forma directa per l'urbanitzador promotor d'aquest, la mercantil IVVSA, empresa pública de la Generalitat Valenciana dependent de la Conselleria de Territori i Habitatge, que assumeix la redacció del programa d'actuació integrada per a la gestió i urbanització de l'enclavament de sòl urbà APD-23, i es postula com a urbanitzador legal dels terrenys.
  
L'IVVSA és propietari del 63% del sòl integrat en la unitat d'execució.
  
Cinqué
  
En data 6 de maig del 2002, el director general d'Arquitectura i Habitatge va resoldre sotmetre a informació pública per un període de 20 dies el programa d'actuació integrada de la unitat d'execució AP-23, que incorpora el projecte d'urbanització, i s'insereixen els preceptius anuncis en el diari La Verdad d'Alacant, en data 26 de juny i en el Diari Oficial de la Generalitat Valenciana número 4.280, de 27 de juny de l'any 2002.
  
Observada la comissió d'una errada en el text de l'anunci aparegut en el Diari Oficial de la Generalitat Valenciana número 4.280, de 27 de juny, per raó de l'article 105 de la Llei 30/1992, de Règim Jurídic de les Administracions Públiques i del Procediment Administratiu Comú, es va inserir novament el text d'anunci en el Diari Oficial de la Generalitat Valenciana número 4.311, de 9 d'agost, rectificant les errades tipogràfiques.
  
Així mateix, es va remetre notificació individual a tots els afectats, s'atorgava un termini de 20 dies per a presentar les al·legacions que estimaren oportunes i es va sotmetre l'expedient a consideració de l'Ajuntament d'Alacant.
  
Sisé
  
Durant el període d'informació pública s'ha emés dictamen favorable de l'Ajuntament d'Alacant i es van presentar tres al·legacions al programa d'actuació integrada, oportunament resoltes i estimades parcialment.
  
Seté
  
L'IVVSA assumeix, entre altres, els compromisos següents:
  
a) Afectar de forma real el terreny constitutiu de la retribució a la construcció d'habitatges protegides. A més l'IVVSA augmentarà, en la seua qualitat de propietari de sòl en l'actuació, aquesta vinculació fins a almenys el 50% de l'edificabilitat total de l'àmbit.
  
b) Alienar mitjançant concurs, convocat a l'efecte i subjecte als principis de publicitat i lliure concurrència, els solars adjudicats a l'urbanitzador que no hagen de ser edificats per aquest, establint com a preu màxim el 15% del valor màxim de venda de l'edificació resultant.
  
Vuité
  
En data de 7 de juny del 2002 el director general d'Urbanisme i Ordenació Territorial de la Conselleria d'Obres Públiques, Urbanisme i Transports, va expedir la corresponent cèdula d'urbanització.
  
Nové
  
En data de 14 d'abril del 2003, s'aprova provisionalment el programa, per resolució del director general d'Arquitectura i Habitatge.
  
Desé
  
La Comissió Territorial d'Urbanisme d'Alacant, en sessió de data 25 de juliol del 2003, va acordar informar favorablement l'aprovació definitiva del programa d'actuació integrada del pla especial de reforma interior APD-23 al carrer d'Echegaray del Pla General d'Ordenació Urbana d'Alacant, i l'adjudicació de la condició d'agent urbanitzador per al desenvolupament del programa d'actuació integrada de referència a l'Institut Valencià d'Habitatge, SA, com a empresa pública de la Generalitat Valenciana.
  
Fonaments jurídics
  
Primer
  
De conformitat amb el que disposa l'article 42.1 de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística, les conselleries competents en habitatge o indústria, per si mateixes o a través de les empreses públiques d'elles dependents, podran elaborar i promoure programes, plans parcials o de reforma interior, estudis de detall i projectes d'urbanització d'execució autonòmica, per a la promoció de sòl amb destinació a dotacions públiques o a actuacions urbanitzadores que fomenten la industrialització o l'habitatge social, o altres fins públics propis de la seua competència. En aquest cas, la seua tramitació i aprovació se subjectarà a les regles establides per als plans especials. En execució d'aquests programes es tindrà com a administració actuant a la de la Generalitat, qui haurà d'expedir cèdula d'urbanització prèvia per als programes que desenvolupe i atenir-se al seu compliment.
  
Segon
  
Formalment el programa d'actuació integrada s'adapta a les prescripcions legalment establides i en particular al que es disposa en els articles 29, 30, 32 i concordants de la LRAU. Així mateix, el projecte per a execució de la urbanització reuneix els requisits exigits en els articles 34 i 53 de la LRAU i restants disposicions de concordança.
  
Tercer
  
El procediment per a l'aprovació del programa d'actuació integrada i del projecte d'urbanització està subjecte a les mateixes regles establides per als plans especials (art. 38 LRAU), amb aplicació del procediment de la tramitació d'urgència (art. 43 LRAU).
  
Quart
  
El conseller de Territori i Habitatge és competent per a l'aprovació definitiva del present expedient, per raó del que disposa l'article 39 de la Llei Reguladora de l'Activitat Urbanística en relació amb l'article 6.D) del Reglament dels Òrgans Urbanístics de la Generalitat Valenciana, aprovat per Decret 77/1996, de 16 d'abril, del Govern Valencià.
  
Vistos els preceptes legals citats, i la resta de disposicions de general i pertinent aplicació, de conformitat amb l'acord de la Comissió Territorial d'Urbanisme d'Alacant, resolc:
  
I. Aprovar definitivament el programa d'actuació integrada del pla especial de reforma interior APD-23 al carrer d'Echegaray del Pla General Municipal d'Ordenació Urbana d'Alacant.
  
II. Adjudicar la condició d'agent urbanitzador per al desenvolupament del programa d'actuació integrada de referència a l'Institut Valencià d'Habitatge, SA, com a empresa pública de la Generalitat Valenciana.
  
Contra la present resolució, que posa fi a la via administrativa, es pot interposar recurs contenciós administratiu, davant de la Sala Contenciosa del Tribunal Superior de Justícia de la Comunitat Valenciana en el termini de dos mesos, comptadors des de l'endemà a la notificació o publicació d'aquesta, de conformitat amb el que preveu l'article 10 i 46 de la Llei Reguladora de la Jurisdicció Contenciosa Administrativa, de 13 de juliol de 1998. Tot això, sense perjudici que els interessats puguen exercir qualsevol altre recurs que estimen oportú.